|  |
| --- |
|  |

Vejledning til skolernes/institutionernes forberedelser til selvpodning under supervision

|  |  |
| --- | --- |
| Formål | At understøtte ungdoms- og voksenuddannelser samt efterskoler og frie fagskoler i forberedelserne til at kunne udføre selvpodning under supervision på skolen/institutionen fra senest den 15. april 2021. |
| Ansættelse af supervisorer | Selvpodning ved elever, ansatte m.fl. skal superviseres af personale, som er oplært i at forebygge smitte, overholde hygiejneregler, håndtere prøvemateriale, aflæse og indberette testsvar mv.  Der stilles ikke nogen særlige krav til supervisorens baggrund eller faglige kvalifikationer. Supervisoren skal dog kunne tale og læse dansk.  Det er ikke et krav, at supervisoren har en sundhedsfaglig baggrund. Såfremt supervisionen alligevel sker ved eller på delegation fra en autoriseret sundhedsperson, vil de almindelige regler for sundhedsfagligt virke, herunder journalpligten, finde anvendelse. Regler for sundhedsfagligt virke gælder ikke, hvis supervisionen foretages af øvrigt personale.  Den enkelte skole/institution har til ansvar at tilvejebringe et tilstrækkeligt antal supervisorer, evt. i samarbejde med andre institutioner, via fælles ansættelser på værtsinstitutionen for de administrative fællesskaber eller indkøb via et vikarbureau. Hver supervisor kan i gennemsnit supervisere testning af to klasser/hold i timen. Kapaciteten pr. supervisor beror kun i begrænset udstrækning på klasse-/holdstørrelsen, da ventetiden på testsvaret vil være uændret. Det påkrævede antal supervisorer vil variere afhængig af den lokale tilrettelæggelse af testafviklingen.  Skolen/institutionen kan enten (a) oplære eksisterende personale (skal ske på frivillig basis) eller (b) ansætte og oplære nyt personale.  Børne- og Undervisningsministeriet har i samarbejde med Medarbejder- og Kompetencestyrelsen udarbejdet vejledningsmateriale om ansættelsesvilkår og en skabelon til stillingsopslag på hhv. de selvejende institutioner samt på private gymnasier, efterskoler og frie fagskoler.  Ansættelse af nyt personale skal for de selvejende institutioner ske på baggrund af de statslige overenskomster, herunder forventeligt som ufaglært arbejde (fx organisationsaftalen indgået mellem Medarbejder- og Kompetencestyrelsen og 3F for rengøringsassistenter, sanitører, specialarbejdere og visse erhvervsuddannede m.fl. i staten mv.).  Ansættelse af nyt personale på private gymnasier, efterskoler og frie fagskoler skal ske på individuel kontrakt. Det anbefales, at ansættelsesvilkår for supervisorer ansat på individuel kontrakt fastsættes ud fra vilkårene i de statslige overenskomster for sammenlignelige stillinger. Det vil altid bero på en konkret vurdering af personalets kompetencer, hvilket ansættelsesgrundlag skolen/institutionen skal bruge. |
| Oplæring af supervisorer | Oplæring af supervisorer skal ske via en aftale indgået med en til formålet godkendt private leverandører. Det drejer sig konkret om Copenhagen Medical for Region Hovedstaden, Falck for Region Midtjylland, Nordjylland og Sjælland samt Carelink for Region Syddanmark.  Aftalen omhandler:   * Uddannelse af supervisorer bestående af en række skiftlige instruktioner ledsaget af online videomateriale og fysisk praktisk undervisning af en samlet varighed på ca. ½ dag. Uddannelsen vil gøre supervisoren i stand til at foretage podning af elever, ansatte m.fl. i det tilfælde, at vedkommende ikke kan eller ønsker at pode sig selv. Supervisorer, som har bestået uddannelsen, vil modtage et certifikat som bevis herpå. * Instruktion af elever, ansatte m.fl. bestående af en manual og et kort online videomateriale målrettet hhv. elever el.lign. i aldersgruppen 12-20 år samt elever over 20 år og ansatte m.fl. af en samlet varighed på 3-5 minutter. Instruktionsmaterialet vil skulle benyttes de første gange selvpodningen foretages. * Sundhedsfaglig hotline hverdage fra kl. 08.00-15.00 til afklaring af spørgsmål til procedurer, fremgangsmetoder el.lign. * Ét opfølgende servicebesøg pr. skole/institution med fokus på bl.a. hygiejne og testafvikling i ugerne efter opstart.   Tilmelding af supervisorer til oplæringsforløbet og adgang til instruktionsmaterialet for selvpodning af elever i alderen 12-20 år samt elever, ansatte m.fl. over 20 år sker via den tilknyttede private leverandør. I perioden frem mod påske er der sat en begrænsning på, hvor mange supervisorer hver skole/institution kan få uddannet pr. lokalitet, men herefter vil der blive åbnet for uddannelse af flere supervisorer.  Indmelding af ønsker om uddannelse af flere supervisorer skal ske til Børne- og Undervisningsministeriet corona-hotline på tlf. 70806707, der vil koordinere det videre uddannelsesbehov.  Det bemærkes, at oplæringen vil omfatte en bestemt test, hvorfor skift til andre typer af test kan bevirke et opkvalificeringsbehov. En sådan opkvalificering vil en privat leverandør ligeledes skulle forestå. |
| Testkits og værnemidler | Skolen/institutionen modtager testkits og værnemidler fra beliggenhedsregionen. Den første forsendelse af testkits og værnemidler skal koordineres med beliggenhedsregionen via den udnævnte kontaktperson, hvorefter skolen/institutionen skal bestille efter behov.  Rekvirering af testkits og værnemidler med undtagelse af håndsprit skal ske i ”sæt” baseret på 14. dages behov hos beliggenhedsregionen. Der bliver stillet et beregningsark til rådighed til formålet. Forskelle (fx i bestillingssystemer) kan forekomme mellem regioner. På tværs af regioner forventes levering at kunne ske inden for fem arbejdsdage. Der kan som udgangspunkt kun blive leveret til én adresse for hver skole eller institution med mindre andet aftales med beliggenhedsregionen.  Rekvirering af håndsprit skal ske hos Region Hovedstaden. Håndsprit vil som udgangspunkt altid blive leveret i positioner af 200 liter under hensyn til, at håndsprit er kategoriseret som farligt gods. |
| Økonomi | Skolen/institutionen bliver kompenseret økonomisk for ekstra udgifter forbundet med gennemførelsen af selvpodning under supervision.  Regeringen har afsat 80 millioner kroner til kompensation i 2. kvartal 2021. Midlerne vil blive fordelt på baggrund af studie- og elevaktivitet på de enkelte skoler og institutioner, dvs. samme fordelingsmekanisme som ved det ekstraordinære rengøringstilskud.  Midlerne vil blive udmøntet som én tilskudsudbetaling pr. skole/institution. Udbetalingen vil finde sted efter påske, hvor den enkelte skole/institution også vil modtage besked om sit konkrete tilskudsbeløb.  Find udmeldingen af den økonomiske kompensation på [uvm.dk](https://www.uvm.dk/aktuelt/nyheder/uvm/2021/mar/210325-oekonomisk-kompensation-til-uddannelsesinstitutioner-for-nye-test-opgaver). |
| Kontaktoplysninger | Spørgsmål til modellen for selvpodning under supervisioner kan rettes til Børne- og Undervisningsministeriets corona-hotline på tlf. 70806707.  Spørgsmål til levering af testkits- og værnemidler kan rettes til kontaktpersonen i skolen/institutionens beliggenhedsregion. |